ବମ୍ବେ, ୨୮।୨(ପି.ଟି.): ଜଣେ ସମ୍ପର୍କୀୟଙ୍କ ବିବାହ ଉତ୍ସବରେ ଯୋଗଦେବାକୁ ଯାଇ ଶନିବାର ଅଚାନକ୍ ଇହଲୀଳା ସମ୍ବରଣ କରିଥିବା ବଲିଉଡ୍ ରାଣୀ ଶ୍ରୀଦେବୀ ବୁଧବାର ରାଜକୀୟ ଶୈଳୀରେ ଚିରବିଦାୟ ନେଇଛନ୍ତି। ବମ୍ବେର ଭିଲେ ପାର୍ଲେ କ୍ରିମେଟୋରିୟମ୍ରେ ପୂର୍ଣ୍ଣ ରାଷ୍ଟ୍ରୀୟ ମର୍ଯ୍ୟାଦାର ସହ ପଦ୍ମଶ୍ରୀ ଶ୍ରୀଦେବୀଙ୍କ ଶେଷକୃତ୍ୟ ସମ୍ପନ୍ନ ହୋଇଛି। ପଞ୍ଚଭୂତରେ ଲୀନ ହୋଇଯାଇଛନ୍ତି 'ଚାନ୍ଦ୍ନୀ'। ଶ୍ରୀଦେବୀଙ୍କୁ ଦୁଇ ଝିଅ ଜାହ୍ନବୀ ଏବଂ ଖୁସି ମୁଖାଗ୍ନି ଦେଇଥିଲେ। ପାଖରେ ଥିଲେ ସ୍ବାମୀ ତଥା ଫିଲ୍ମ ନିର୍ମାତା ବୋନି କପୁର।\nପଞ୍ଚଭୂତରେ ଚାନ୍ଦ୍ନୀ\t March 1st, 00:14 AM March 1st, 00:14 AM\nବମ୍ବେ, ୨୮।୨(ପି.ଟି.): ଜଣେ ସମ୍ପର୍କୀୟଙ୍କ ବିବାହ ଉତ୍ସବରେ ଯୋଗଦେବାକୁ ଯାଇ ଶନିବାର ଅଚାନକ୍ ଇହଲୀଳା ସମ୍ବରଣ କରିଥିବା ବଲିଉଡ୍ ରାଣୀ ଶ୍ରୀଦେବୀ ବୁଧବାର ରାଜକୀୟ ଶୈଳୀରେ ଚିରବିଦାୟ ନେଇଛନ୍ତି। ବମ୍ବେର ଭିଲେ ପାର୍ଲେ କ୍ରିମେଟୋରିୟମ୍ରେ ପୂର୍ଣ୍ଣ ରାଷ୍ଟ୍ରୀୟ ମର୍ଯ୍ୟାଦାର ସହ ପଦ୍ମଶ୍ରୀ ଶ୍ରୀଦେବୀଙ୍କ ଶେଷକୃତ୍ୟ ସମ୍ପନ୍ନ ହୋଇଛି। ପଞ୍ଚଭୂତରେ ଲୀନ ହୋଇଯାଇଛନ୍ତି 'ଚାନ୍ଦ୍ନୀ'। ଶ୍ରୀଦେବୀଙ୍କୁ ଦୁଇ ଝିଅ ଜାହ୍ନବୀ ଏବଂ ଖୁସି ମୁଖାଗ୍ନି ଦେଇଥିଲେ। ପାଖରେ ଥିଲେ ସ୍ବାମୀ ତଥା ଫିଲ୍ମ ନିର୍ମାତା ବୋନି କପୁର। ୫୪ ବର୍ଷରେ ଶ୍ରୀଦେବୀଙ୍କ ଅକାଳ ବିୟୋଗକୁ ନେଇ ସିନେମା କଳାକାର ଓ ତାଙ୍କ ପ୍ରଶଂସକମାନେ ସ୍ତବ୍ଧ ହୋଇଯାଇଛନ୍ତି। କପୁର ବଙ୍ଗଳାରୁ ଶ୍ମଶାନ ପର୍ଯ୍ୟନ୍ତ ହୋଇଥିବା ଚାନ୍ଦ୍ନୀଙ୍କ ଦୀର୍ଘ ତଥା ଅନ୍ତିମଯାତ୍ରାରେ ସାମିଲ ହୋଇଥିଲେ ଲକ୍ଷାଧିକ ଲୋକ। 'ଶ୍ରୀଦେବୀ ଅମର ରହେ' ଉଚ୍ଚାରଣରେ ପ୍ରକମ୍ପିତ ହୋଇଥିଲା ସମଗ୍ର ଅଞ୍ଚଳ। ପ୍ରିୟ ଅଭିନେତ୍ରୀଙ୍କୁ ବିଦାୟ ଦେବାବେଳେ ଅନେକଙ୍କ ଆଖିରୁ ଅଶ୍ରୁ ଝରିପଡ଼ୁଥିଲା। ପ୍ରଥମ କରି ଜଣେ ଅଭିନେତ୍ରୀଙ୍କ ଶେଷଯାତ୍ରାରେ ଏତେ ସଂଖ୍ୟକ ଲୋକ ସାମିଲ ହୋଇଥିବା କୁହାଯାଉଛି। 'ମିଷ୍ଟର ଇଣ୍ଡିଆ', 'ହିମ୍ମତ୍ଓ୍ବାଲା', 'ନାଗିନା', 'ଚାଲ୍ବାଜ୍' ଭଳି ଅନେକ ଲୋକପ୍ରିୟ ସିନେମାରେ ଅଭିନୟ କରି ଦର୍ଶକଙ୍କ ହୃଦୟରେ ଘର କରିରହିଥିବା ଶ୍ରୀଦେବୀଙ୍କୁ 'ଚାନ୍ଦ୍ନୀ' ଫିଲ୍ମ ଦେଇଥିଲା ସ୍ବତନ୍ତ୍ର ପରିଚୟ। ତାଙ୍କୁ ବଲିଉଡ୍ର ଚାନ୍ଦ୍ନୀ ଅର୍ଥାତ୍ ଜହ୍ନ ବୋଲି କୁହାଯାଏ। ଜହ୍ନର ରଙ୍ଗ ଧବଳ ହୋଇଥିବାବେଳେ ସଂଯୋଗବଶତଃ ଶ୍ରୀଦେବୀଙ୍କର ମଧ୍ୟ ଏହା ପ୍ରିୟ ରଙ୍ଗ। ତାଙ୍କର ଶେଷଇଚ୍ଛା ଅନୁଯାୟୀ ଘରର ପରଦାଠାରୁ ଆରମ୍ଭ କରି ଅନ୍ତ୍ୟେଷ୍ଟିକ୍ରିୟା ପାଇଁ ଆବଶ୍ୟକ ସମସ୍ତ ଜିନିଷ ଧବଳମୟ କରାଯାଇଥିଲା। ଅନ୍ତିମ ଯାତ୍ରାରେ ବ୍ୟବହୃତ ଯାନକୁ ମଧ୍ୟ ଧଳା କପଡ଼ା ଓ ଏହି ରଙ୍ଗର ଫୁଲରେ ସଜ୍ଜିତ କରାଯାଇଥିଲା। ଟ୍ରକ୍ରେ ଗ୍ଲାସ୍ କାସ୍କେଟରେ ଥିଲା ତ୍ରିରଙ୍ଗା ଆଚ୍ଛାଦିତ ଶ୍ରୀଦେବୀଙ୍କ ପାର୍ଥିବ ଶରୀର। ନାଲି ରଙ୍ଗର କାଞ୍ଜିବରମ୍ ଶାଢ଼ି, ମଥାରେ ବିନ୍ଦି ଓ ଆଭୂଷଣରେ ତାଙ୍କୁ ସଜାଯାଇଥିଲା। ଚିରନିଦ୍ରାରେ ଶୋଇରହିଥିବା ଶ୍ରୀଦେବୀ ସେହି ସମୟରେ ଖୁବ୍ ସୁନ୍ଦର ଦିଶୁଥିଲେ। ଏହି ଫଟୋ ଭାଇରାଲ ହେବା ପରେ ତାଙ୍କୁ 'ସ୍ଲିପିଂ ବିଉଟି' ଅର୍ଥାତ୍ ଶୟନ ସୁନ୍ଦରୀ ବୋଲି କୁହାଯାଉଛି। ୨୦୧୨ରେ ସୁପର୍ଷ୍ଟାର ରାଜେଶ ଖାନ୍ନାଙ୍କ ଶେଷଯାତ୍ରାବେଳେ ଯେଉଁଭଳି ଜନସମୁଦ୍ର ହୋଇଥିଲା, ଠିକ୍ ସେହିଭଳି ବୁଧବାର ଲୋଖାଣ୍ଡଓ୍ବାଲାରୁ ଭିଲେ ପାର୍ଲେ କ୍ରିମେଟୋରିୟମ୍ ପର୍ଯ୍ୟନ୍ତ ଲୋକାରଣ୍ୟ ହୋଇଉଠିଥିଲା। ଲୋଖାଣ୍ଡଓ୍ବାଲାସ୍ଥିତ କପୁର ବଙ୍ଗଳା 'ଗ୍ରୀନ୍ ଏକର'ର ଅନତି ଦୂରରେ ଥିବା ସେଲିବ୍ରେଶନ ସ୍ପୋଟର୍ସ କ୍ଲବ୍ରୁ ଅପରାହ୍ନରେ ଆରମ୍ଭ ହୋଇଥିଲା ଶୋଭାଯାତ୍ରା। ସାଥିରେ ଚାଲିଥିଲେ ଆବାଳବୃଦ୍ଧବନିତା। ଚାନ୍ଦନୀଙ୍କ ଟିକିଏ ଝଲକ ପାଇବା ପାଇଁ କିଏ ପାଚେରି ଉପରେ ତ ଆଉ କିଏ ଗଛ ଉପରେ ଚଢ଼ିଯାଇଥିଲେ। ଏତେ ଭିଡ଼କୁ ନିୟନ୍ତ୍ରଣ କରିବା ପାଇଁ ପୋଲିସ ନାକେଦମ୍ ହୋଇଯାଇଥିଲା। ଶ୍ରୀଦେବୀଙ୍କ ମରଶରୀର ପାଖରେ ଥିଲେ ସ୍ବାମୀ ବୋନି, ଦିଅର ଅନିଲ କପୁର, ସାବତପୁଅ ଅର୍ଜୁନ କପୁର ଓ ପରିବାରର ଅନ୍ୟ ସଦସ୍ୟମାନେ। ୭ କିଲୋମିଟର ଶୋଭାଯାତ୍ରା ପାଇଁ ପ୍ରାୟ ଦୁଇଘଣ୍ଟା ଲାଗିଗଲା। ଭିଲେ ପାର୍ଲେ କ୍ରିମେଟୋରିୟମ୍ରେ ପହଞ୍ଚତ୍ବା ପରେ ଶ୍ରୀଦେବୀଙ୍କୁ ରାଷ୍ଟ୍ରୀୟ ସମ୍ମାନ ଦିଆଯାଇଥିଲା। ବମ୍ବେ ପୋଲିସର ତୋପସଲାମୀ ପରେ ତାଙ୍କର ଅନ୍ତିମ ସଂସ୍କାର ହୋଇଥିଲା। ଶ୍ମଶାନ ଭିତରକୁ ପରିବାର, ବନ୍ଧୁପରିଜନ ଓ କେତେଜଣ କଳାକାର ବାଦ୍ କାହାକୁ ପ୍ରବେଶ ଅନୁମତି ମିଳିଲା ନାହିଁ। ଅମିତାଭ ବଚ୍ଚନ, ଶାହରୁଖ୍ ଖାନ୍, ରଣଧୀର କପୁର ପ୍ରମୁଖ ଅନ୍ତ୍ୟେଷ୍ଟିବେଳେ ଉପସ୍ଥିତ ଥିଲେ।
